Hainan (Chinees: 海南; pinyin: Hǎinán luister (hulp·inligting); Jyutping: Hoi2 Naam4; Pe̍h-ōe-jī: Hái-lâm; letterlik: "Suid van die Meer [Qiongzhou-straat]") is die grootste en mees suidelike eiland van die Volksrepubliek China, tussen die Suid-Chinese See in die ooste en die Golf van Tonkin in die weste. Dié eiland beheer die gelyknamige Chinese provinsie wat die kleinste en mees suidelike van dié land is. Vanaf die stigting van die Volksrepubliek China in 1949 tot 1988 het Hainan tot die provinsie Guangdong behoort, maar vorm sedertdien 'n provinsie in sy eie reg. Hainan word deur die nou Straat van Hainan van die Leizhou-skiereiland in die noorde geskei en Viëtnam is 320 km wes geleë. Die eiland het 'n bevolking van 8 180 000 in 2012 gehad en beslaan 'n oppervlakte van 33 210 km². Hainan staan veral bekend as lanseersentrum van die Chinese Ruimteagentskap in die hoofstad Haikou, wat gebruik word om Chinese vuurpyle en satelliete te lanseer. Die omstrede Paracel- en Spratly-eilande in die Suid-Chinese See word deur die Volksrepubliek China as deel van die Hainan-provinsie opgeëis.